ก.ล.ต.เผยตลาดทุนไทยพร้อมเดินหน้ายกระดับการกำกับดูแลกิจการที่ดี
ก.ล.ต.เผยตลาดทุนไทยพร้อมเดินหน้ายกระดับการกำกับดูแลกิจการที่ดี
30 ต.ค. 2558

นายรพี สุจริตกุล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ตลาดทุนไทยพร้อมเดินหน้ายกระดับการพัฒนาการกำกับดูแลกิจการที่ดีตามหลักสากลฉบับใหม่ที่นำเสนอในการประชุม 2015 OECD-Asian Roundtable on Corporate Governance จัดโดย ก.ล.ต.ร่วมกับองค์การเพื่อความร่วมมือทางเศรษฐกิจและการพัฒนา(The Organisation for Economic Co-operation and Development:OECD)ตลาดหลักทรัพย์แห่งประเทศไทย(ตลท.)และสมาคมส่งเสริมสถาบันกรรมการบริษัทไทย(ไอโอดี) โดยความร่วมมือกับรัฐบาลญี่ปุ่น ระหว่างวันที่ 29-30 ต.ค.58 โดยมีผู้บริหารระดับสูงและผู้แทนจากหน่วยงานภาครัฐและเอกชนทั้งในประเทศและต่างประเทศกว่า 150 คน เข้าร่วมการประชุม
ประเทศไทยให้ความสำคัญกับการพัฒนาเรื่องการกำกับดูแลกิจการที่ดีอย่างจริงจัง ซึ่งความสำเร็จที่ผ่านมา อาทิ ผลสำรวจ ASEAN CG Scorecard ที่บริษัทจดทะเบียน(บจ.)ของไทยสามารถพัฒนาการปฏิบัติด้านการกำกับดูแลกิจการตามมาตรฐาน ASEAN ได้เป็นอย่างดี และครองสถานะความเป็นผู้นำในภูมิภาค 3 ปีต่อเนื่องถึงปัจจุบัน ล้วนมาจากความร่วมมือในทุกภาคส่วน
โดย ก.ล.ต. ร่วมกับ ตลท. และไอโอดี ได้จัดทำคู่มือหรือแนวปฏิบัติในแต่ละเรื่องให้แก่บริษัทจดทะเบียน รวมทั้งริเริ่มโครงการต่างๆ เพื่อผลักดันการดำเนินการให้เห็นผลเป็นรูปธรรม อาทิ การปรับปรุงการเปิดเผยข้อมูลของบริษัทจดทะเบียนในแบบ 56-1 และรายงานประจำปีที่เน้นเรื่องการกำกับดูแลกิจการที่ดี มีความรับผิดชอบต่อสังคมมากขึ้น การส่งเสริมความรู้ประสบการณ์ให้แก่กรรมการตรวจสอบเพื่อให้ปฏิบัติหน้าที่ได้อย่างเข้มแข็ง การผลักดันให้บริษัทจดทะเบียนเข้าร่วมโครงการแนวร่วมปฏิบัติเพื่อการต่อต้านการทุจริตของภาคเอกชน
นางเกศรา มัญชุศรี กรรมการและผู้จัดการ ตลท. กล่าวว่า ตลาดหลักทรัพย์ฯ สนับสนุนให้บริษัทจดทะเบียนนำหลัก Good Governance ตามแนวทางของ OECD ไปประยุกต์ใช้ในการดำเนินธุรกิจเพื่อสร้างการเติบโตอย่างยั่งยืน โดยในปัจจุบัน ตลาดหุ้นไทยและ บจ. ไทยได้การยอมรับในระดับสากลว่ามีพัฒนาด้าน CG ที่ดีขึ้นและโดดเด่นอย่างต่อเนื่อง
นอกจากนี้ ตลาดหลักทรัพย์ฯ ยังมุ่งส่งเสริมให้ บจ. ดำเนินงานด้านสิ่งแวดล้อม สังคมและบรรษัทภิบาล (Environment, Social, Governance: ESG) อย่างเป็นรูปธรรม ซึ่งเป็นแผนงานสำคัญหลังจากที่ตลาดหลักทรัพย์ฯ ได้ประกาศเจตนารมณ์เข้าร่วม UN Sustainable Stock Exchange Initiative (SSE initiative) เป็นแห่งแรกในภูมิภาคอาเซียน
ในปีนี้ OECD ได้ปรับปรุงหลักการกำกับดูแลกิจการให้มีความชัดเจนมากยิ่งขึ้น โดยให้ความสำคัญเรื่องบทบาทหน้าที่ของคณะกรรมการ เช่น เรื่องการตรวจสอบ การบริหารความเสี่ยง การกำหนดค่าตอบแทน รวมไปถึงการประเมินตนเอง รวมทั้งการที่ผู้นักลงทุนสถาบันควรให้ความสำคัญกับการดำเนินงานตามหลัก CG ของ บจ. โดยใช้เป็นองค์ประกอบหนึ่งในการตัดสินใจลงทุน โดยข้อพึงปฏิบัติเหล่านี้สอดคล้องกับสิ่งที่ตลาดหลักทรัพย์ฯ ได้ส่งเสริมให้ผู้ที่เกี่ยวข้องในตลาดทุนได้ปฏิบัติตามหลักการกำกับดูแลกิจการที่ดีมาโดยตลอด และจะยังคงดำเนินการอย่างต่อเนื่องเพื่อสร้างความแข็งแกร่งของ บจ. ไทยและตลาดทุนไทย
สำหรับการจัดประชุม Asian Roundtable ประจำปี 2558 ได้มีการหารือแนวทางและความร่วมมือในการสนับสนุนการพัฒนาการกำกับ ดูแลกิจการที่ดีในภูมิภาค ปัญหาและอุปสรรคที่ท้ายทาย กรณีศึกษาจากประเทศต่างๆ แล้ว รวมทั้งนำเสนอ “หลักการกำกับดูแลกิจการที่ดีฉบับปรับปรุงใหม่” ซึ่ง OECD ได้ปรับปรุงให้สอดคล้องกับสภาพแวดล้อมเปลี่ยนแปลงในภาคธุรกิจและตลาดทุนโลก และเป็นหนึ่งในมาตรฐานสำคัญที่ได้รับการอ้างอิงเป็นแนวทางพัฒนาและประเมินการบรรษัทภิบาลในประเทศต่างๆ ทั่วโลก